O **voo 431 de Kenya Airways** era un voo regular internacional de pasaxeiros entre as cidades de Abidjan, Lagos e Nairobi, operado por un Airbus A310-300, que se esnafrou no mar fronte a costa de Costa do Marfil o 30 de xaneiro de 2000, pouco despois de engalar no Aeroporto Port Bouet, en Abidjan. Había 179 persoas a bordo do avión, das cales 169 eran pasaxeiros. Só houbo dez superviventes. Foi o primeiro accidente con vítimas mortais de Kenya Airways e o peor dun Airbus A310.

Avión e pilotos
---------------

O aparello involucrado no accidente era un Airbus A310-304 con rexistro 5Y-BEN e co nome "Harambee Star". Co número de serie 426, o avión entrou en servizo con Kenya Airways en setembro de 1986. Tiña rexistradas 58 115 horas de voo no momento do accidente. Estaba equipado con dous motores General Electric CF6-80C2A2, con número de serie 690 120 (babor) e 690 141 (estribor). Antes do accidente os motores acumularan 43 635 e 41 754 horas de voo respectivamente.

O voo estaba baixo o mando do capitán de 44 anos Paul Muthee, un experimentado oficial con 11 636 horas de voo, 1 664 delas nun Airbus A310. Cualificouse como piloto de A310 o 10 de agosto de 1986 e tamén podía voar Boeing 737-300, Boeing 737-200, Fokker 50 e Fokker 27, ademais de varios avións máis pequenos. O primeiro oficial era Lazaro Mutumbi Mulli, de 43 anos, que tiña 7 295 horas de voo, 5 768 nun A310. Ámbolos dous pilotos realizaran catro aterraxes e catro engalaxes con ese modelo de avión no aeroporto de Abidjan.

Accidente
---------

O voo saíu de Nairobi como o Voo KQ430, e debería aterrar en Abidjan tras unha escala en Lagos. Moitos nixerianos que viaxaban dende Dubai para realizar compras libres de impostos usaban ese voo. Ese día, despois de aprazar a parada en Lagos, o voo continuou directamente cara a Abidjan debido ás pobres condicións meteorolóxicas locais. Os ventos harmattan que sopraban cara ao sur dende o Sáhara fixeron que o ceo de Lagos se volvese infrecuentemente nubrado e todas as aterraxes ao seu aeroporto suspendéronse ese día. Tras unha escala de tres horas, o avión engalaou cara a Lagos ás 21:08 GMT e esnafrouse no océano Atlántico, a 2 quilómetros ao leste do aeroporto un minuto despois de saír. Despois do accidente a aeroliña estableceu un centro de crise no hotel InterContinental de Nairobi.

Notas
-----

1. 1 2 3 4  Aviation Safety Network (ed.). "Descrición do accidente". Consultado o 17 de xaneiro de 2017.
2. 1 2 3 4  BEA (ed.). "Informe final do accidente" (PDF). Arquivado dende o orixinal (PDF) o 29 de outubro de 2013. Consultado o 17 de xaneiro de 2017.
3. ↑  Le Journal du Dimanche (ed.). "Kenya Airways bientôt mis en examen". Arquivado dende o orixinal o 11 de marzo de 2018. Consultado o 10 de marzo de 2018.
4. ↑  The Guardian (ed.). "Over 100 feared dead after Kenyan jet crash". Consultado o 10 de marzo de 2018.
5. ↑  CNN (ed.). "Rescuers seek more survivors of Kenya Airways crash". Archived from the original on 20 de maio de 2005. Consultado o 10 de marzo de 2018.
6. 1 2  BBC (ed.). "Anguish of air crash familie". Arquivado dende o orixinal o 17 de febreiro de 2012. Consultado o 10 de marzo de 2018.
7. 1 2  The New York Times (ed.). "10 of 179 Survive Kenya Airbus Crash in the Atlantic". Archived from the original on 27 de outubro de 2013. Consultado o 10 de marzo de 2018.
8. ↑  The Washington Post (ed.). "A Grim Search at African Jet Crash Site; Ten Survivors Rescued, Scores of Bodies Recovered in Ivory Coast Waters". Arquivado dende o orixinal o 31 de xaneiro de 2018. Consultado o 10 de marzo de 2018.

|  |  |
| --- | --- |
| Control de autoridades | 
* Wd: Q1153249
* ASN: 20000130-1

 |